作者:沈佺期
標題:塞北二首
內容:虜障天驕起，秦城地脈分。柏壇飛五將，梅吹動三軍。鋒刃奔濤色，旌旗焰火文。朔風吹汗漫，飄礫灑轒轀。海氣如秋雨，邊峰似夏雲。二庭無歲月，百戰有功勳。形影隨魚貫，音書在雁群。歸來拜天子，凱樂助南燻。胡騎犯邊埃，風從醜上來。五原烽火急，六郡羽書催。冰壯飛狐冷，霜濃候雁哀。將軍朝授鉞，戰士夜銜枚。紫塞金河裡，蔥山鐵勒隈。蓮花秋劍發，桂葉曉旗開。秘略三軍動，妖氛百戰摧。何言投筆去，終作勒銘回。